# Pressemelding fra Lyngdal kommune:

Audnedal beholder   
lavere arbeidsgiveravgift

**Bedrifter i gamle Audnedal kommune har fått en gladmelding før jul. Ordningen med lavere arbeidsgiveravgift videreføres.**

– Dette betyr utvilsomt mye for næringslivet i Lyngdal nord, sier kommunedirektør i Lyngdal kommune, Kjell Olav Hæåk om nyheten som ble gjort kjent torsdag 9. desember.

Før sammenslåingen med Lyngdal var gamle Audnedal kommune del av ordningen med differensiert arbeidsgiveravgift. Denne skulle fortsette fram til utgangen av 2021. EFTAs overvåkingsorgan ESA skulle gjøre en ny vurdering for 2022 og framover. Det er denne som nå foreligger.

– Vi har argumentert overfor statlige myndigheter om at denne ordningen må fortsette, og det ser det nå ut som statlige myndigheter har fått gjennomslag for dette overfor ESA, sier Hæåk.

Det at ESA nå har godkjent det norske regionalstøttekartet innebærer at Lyngdal nord forblir i sone 1A, der satsen på arbeidsgiveravgift er 10,6 prosent. Normal sats er 14,1 prosent.

Regionalstøttekartet definerer området der norske myndigheter kan gi distriktrettet investeringsstøtte. ESAs vedtak betyr at regionalstøttekartet nå omfatter alle områder som var inne fra før, i tillegg til 11 nye kommuner. Det er Aurskog-Høland, Flesberg, Bamble, Iveland, Bjerkreim, Austrheim, Bømlo, Hareid, Sykkylven, Hustadvika og Aukra. Regionalstøttekartet trer i kraft fra nyttår.

– Dette legger til rette for en offensiv distriktspolitikk slik at vi kan få til vekst og utvikling i hele landet, sier kommunal- og distriktsminister Bjørn Arild Gram på [regjeringen.no](https://www.regjeringen.no/no/aktuelt/esa-har-godkjent-det-norske-regionalstottekartet/id2891546/).

ESA har også godkjent at bare deler av en kommune kan inkluderes i regionalstøttekartet. Slik som tilfellet nå er for Lyngdal nord, eller det som fram til 31. desember 2019 var Audnedal kommune.

– Jeg føler meg nå nokså trygg på at ESAs prinsipielle beslutning om å tillate deler av kommuner inn i regionalstøttekartet også betyr at ESA vil godkjenne at vi har ulik arbeidsgiveravgift innenfor sammenslåtte kommuner. Dette gjør at vi kan ha viktige, distriktspolitiske ordninger der behovet er størst, sier Gram.

Med vennlig hilsen   
**Ole Åsmund Brattfjord, informasjonsleder**

Mobil: +47 901 31 726  
Lyngdal fredag 10. desember 2021